Flere tyverier fra varebiler får politiet til at tro, at der er en tyvebande på spil i området omkring Aars.

Nordjyllands Politi opfordrer borgere i Vesthimmerland til at være ekstra vågne og straks reagere, hvis de ser noget mistænkeligt. Fem gange indenfor de seneste dage er ukendte gerningsmænd nemlig brudt ind i varebiler og har stjålet værktøj fra bilerne. - Vi mener, at der kan være tale om omrejsende udenlandske kriminelle, der i øjeblikket er aktive i området omkring Aars, siger vicepolitiinspektør Anders Uhrskov. Selvom politiet altså har en mistanke om, at det er udlændinge, der står bag, er det ikke nødvendigvis ensbetydende med, at de kører i udenlandske biler. - Vi har grund til at tro, at de bevæger sig rundt i danske biler, siger Anders Uhrskov. Tyverierne er foregået ved, at gerningsmændene har knust en siderude eller har skåret hul i døren under låsen. Mellem 16. og 17. oktober gik det ud over tre varebiler, som holdt parkeret på Solvænget. Her blev der stjålet en større mængde værktøj – blandt andet en slagboremaskine, skruemaskiner, en rotationslaser, en slagnøgle, batteriværktøj og kasser med el-materiale. Desuden blev en varebil på Hans Egedes Vej brudt op mellem 16. og 17. oktober, og her fik gerningsmændene fat i værktøj. En varebil har derudover fået knust sideruden mellem 12. og 17. oktober på Højtoften. Der blev stjålet elværktøj, en bærbar computer og en iPad. - Der kan komme flere tyverier til i de kommende dage i takt med, at folk kommer fra ferier og fridage, siger vicepolitiinspektøren. Ser man noget mistænkeligt, skal man kontakte politiet på 114.